El president de la Generalitat, Quim Torra, ha aprofitat avui la reunió que ha mantingut amb els màxims representants del sector de l'esport per agrair-los el "sacrifici extraordinari" que des del primer moment va assumir.
El cap de l'Executiu també els ha traslladat "un missatge d'ànim col·lectiu" i el suport del Govern, conscient de la situació que travessa el sector, "un dels primers i més afectats", ha dit.
Per fer-hi front, el Govern va tirar endavant ja en la segona setmana de la pandèmia un pla de xoc amb mesures específiques orientades a aconseguir liquiditat a curt termini.
D'una banda, garantint els recursos públics i agilitzant la tramitació de les subvencions previstes per al 2020 pel conjunt del teixit esportiu de Catalunya: clubs, consells esportius i federacions, i de l'altra, amb una línia de finançament directe de 10 milions d'euros entre l'Institut Català de Finances i el Consell Català de l'Esport destinada al teixit esportiu del país.
Ara, tal i com ha avançat la consellera de la Presidència, Meritxell Budó, que també ha assistit a la reunió, des de la Secretaria General de l'Esport i de l'Activitat Física s'està "treballant i planificant les noves mesures que s'hauran de prendre a mig i llarg termini" per aconseguir que el sector "surti més reforçat i enfortit".
En la mateixa línia, s'ha expressat el secretari general de l'Esport i de l'Activitat Física, Gerard Figueras, que ha explicat que el Govern convocarà "una mesa sectorial de l'esport català", que comptarà amb els principals agents esportius del país i "permetrà elaborar la millor resposta per a vèncer la COVID-19".
La consellera de la Presidència també ha subratllat la importància que el sector tindrà per la recuperació de la crisi sanitària, ja que, ha dit, l'esport ens haurà d'ajudar com a societat a tornar a ser el que érem".
I s'ha mostrat convençuda que l'esport "serà una eina que ens hi podrà ajudar i acompanyar".
A la sessió de treball, que ha tingut lloc per videoconferència, també hi han pres part el director del Consell Català de l'Esport, Antoni Reig; el director de l'Institut Nacional d'Educació Física de Catalunya (INEFC), Jordi Solà, i el director del CAR de Sant Cugat, Ramon Terrassa, a més del director del Circuït de Barcelona-Catalunya, Joan Fontserè; el president de la Unió de Federacions Esportives de Catalunya, Gerard Esteva; el president de la Unió de Consells Esportius de Catalunya, Jaume Domingo; el president del Col·legi de Llicenciats en Educació Física i Ciències de l'Activitat Física i l'Esport de Catalunya, Pere Manuel; el president de la Volta Ciclista a Catalunya, Rubén Peris; el president de la Federació Catalana de Fútbol, Joan Soteras; el president de la Federació Catalana de Bàsquet, Ferran Aril; el president del Consell Escolar de Barcelona, Jaume Mora; el president de la Federació Catalana de Natació, Enric Bertrán; el president de la Plataforma ProSeleccions Esportives Catalanes, Xavier Vinyals, i, en representació del Consell de l'Esport Universitari de Catalunya, Ulpi Roman.
Amb l'objectiu d'incentivar un confinament actiu de les famílies a les llars, la Secretaria General de l'Esport i de l'Activitat Física també ha impulsat la campanya "Gent activa des de casa".
Avui se celebra el Dia Mundial de l'Activitat Física.
El Govern està treballant i planificant noves mesures que s'hauran de prendre a mig i llarg termini en aquest àmbit